b'\n_START_ARTICLE_\nMargaret Talmadge\n_START_SECTION_\nEl\xc3\xa4m\xc3\xa4\n_START_PARAGRAPH_\nMargaret \xe2\x80\x9dPeg\xe2\x80\x9d Talmadge syntyi New Yorkissa 3. marraskuuta vuonna 1864. H\xc3\xa4nen vanhempansa olivat kotoisin Irlannista. Peg Jose avioitui Frederick \xe2\x80\x9dFred\xe2\x80\x9d Talmadgen kanssa 15. tammikuuta vuonna 1893, vaikka h\xc3\xa4nen vanhempansa eiv\xc3\xa4t hyv\xc3\xa4ksyneet Fredi\xc3\xa4 t\xc3\xa4m\xc3\xa4n juomisen ja uhkapeluun takia. Fred Talmadge oli syntynyt Connecticutin Plainvillessa 4. toukokuuta 1868. Fred oli ollut alun perin myyj\xc3\xa4, joka menetti ty\xc3\xb6ns\xc3\xa4 sairastuttuaan alkoholismiin. Esikoistytt\xc3\xa4ren Norman syntym\xc3\xa4n aikaan Talmadget asuivat New Jerseyn Jersey Cityss\xc3\xa4, josta he muuttivat New Yorkin Brooklyniin, miss\xc3\xa4 tytt\xc3\xa4ret Natalie ja Constance syntyiv\xc3\xa4t. Peg kertoi my\xc3\xb6hemmin Anita Loosille, ett\xc3\xa4 h\xc3\xa4n yritti jokaisen raskauden aikana saada tahallinen keskenmeno menem\xc3\xa4ll\xc3\xa4 Coney Islandilla sijaitsevaan Bump-the-Bumps-nimiseen huvipuistolaitteeseen. Talmadget olivat k\xc3\xb6yhi\xc3\xa4, joten Peg joutui ty\xc3\xb6skentelem\xc3\xa4\xc3\xa4n erilaisissa ammateissa. Alkoholisoitunut Fred hylk\xc3\xa4si perheens\xc3\xa4 vuoden 1900 joulup\xc3\xa4iv\xc3\xa4n\xc3\xa4. Fred oli ennen lopullista katoamistaan aiemminkin j\xc3\xa4tt\xc3\xa4nyt perheens\xc3\xa4 pidemm\xc3\xa4ksikin aikaa, mutta h\xc3\xa4n oli aina tullut takaisin. Pegin ja Fredin avioeroa ei koskaan vahvistettu, joten he olivat aviossa aina Fredin kuolemaan asti. Peg sai kaikki kolme tyt\xc3\xa4rt\xc3\xa4\xc3\xa4n elokuvamaailmaan, miss\xc3\xa4 he sittemmin menestyiv\xc3\xa4t._NEWLINE_Peg n\xc3\xa4ytteli rouva Kieseyt\xc3\xa4 Constancen draamaelokuvassa A Girl of the Timber Claims vuonna 1917. Rouva Talmadge kirjoitti ja julkaisi tytt\xc3\xa4rist\xc3\xa4\xc3\xa4n The Talmadge Sisters -kirjan, joka ilmestyi vuonna 1924. Pegin puoliso Fred Talmadge kuoli 57-vuotiaana 14. marraskuuta 1925. Peg Talmadge sairastui vuonna 1931 ja kuoli influenssasta kehittyneeseen keuhkokuumeeseen 68-vuotiaana Los Angelesin Hollywoodissa 29. syyskuuta vuonna 1933. Pegin The New York Timesiin kirjoitetussa muistokirjoituksessa kerrottiin h\xc3\xa4nen kuolinsyykseen keuhkokuume, mutta Anita Loos kirjoitti 45 vuotta my\xc3\xb6hemmin Talmadgeja koskevassa kirjassaan The Talmadge Girls (1978) Pegin kuolleen sy\xc3\xb6p\xc3\xa4\xc3\xa4n. Sy\xc3\xb6p\xc3\xa4\xc3\xa4 ei mainittu h\xc3\xa4nen The New York Times -muistokirjoituksessaan. Peg Talmadge haudattiin Kalifornian Los Angelesissa sijaitsevalle Hollywood Forever -hautausmaalle.'